-‏יום חמישי י"ד באדר התשע"ה  
5 במרץ 2015

**תנורו של עכנאי**הסוגיה פותחת במשנה: אם אדם לקח תנור של תנור של חרס, וחתך אותו לחוליות, והניח בין חוליה לחוליה חול, והדביק אותו מחדש, מה דינו של התנור לעניין טומאה וטהרה?  
טומאה וטהרה הם שני מושגים הפוכים ביהדות. דבר טומאה הוא דבר שיש להרחיקו מדברים שבקדושה. ביהדות, הדבר הטמא ביותר הוא גוויה של מת, גם נבלה של שמונה שרצים מסוימים כגון: חולד, צב, עכבר וכדומה. מזון נהיה טמא אם הנבלה הזאת שהתה עם המזון באותו כלי, לדוגמא: אם בתוך תנור נמצא נבלה של שרץ או חתיכה מהנבלה, אז כל המזון שבתנור נטמא, וכן התנור עצמו וכל המזון שיוכנס אליו.  
איך מטהרים תנור שנטמא?  
אם הוא עשוי חרס, רק ניפוצו מטהר אותו, כלומר אין לו תקנה עד שישברו אותו. לעומת זאת, יש כלים שאינם מקבלים טומאה, הם חסינים מפני טומאה, למשל כלי אבן וכלי אדמה.

המחלוקת במשנה עוסקת בתנור חרס שנטמא, אך לא תנור רגיל של חרס שטהרתו רק בשבירתו, אלא בתנור שנוסר מראש לחוליות והודבק מחדש, כשחול מפריד בין חוליה לחוליה.  
האם יש להתייחס לכלי זה כאל כלי חרס? ואז הוא נטמא וצריך לנפצו כדי לטהרו, או שזהו כלי אדמה בגלל החול שבין החוליות ואז הוא חסין מלקבל טומאה.  
רבי אליעזר מטהר את התנור כי בעיניו זהו כלי אדמה, ואילו חכמים חולקים עליו ומטמאים תנור זה, כי בעיניהם זהו כלי חרס.  
התנור הזה נקרא תנורו של עכנאי, והסיבה לכך היא, כפי שהסביר האמורא שמואל, שבמחלוקת על התנור הקיפו כל החכמים את רבי אליעזר, ולא נתנו לו מוצא, ממש כמו נחש (=עכנאי) שמתעקל ויכול להכניס את זנבו לפיו. יש לציין שלדעת בעלי התוספות, הוא נקרא תנור של עכנאי כי לבעל התנור קראו עכנאי.

הויכוח בין רבי אליעזר לחכמים  
רבי אליעזר רצה להוכיח לחכמים שהלכה כמותו – התנור אינו מקבל טומאה והיו חמישה שלבים בניסיונות ההוכחה שלו:

1. השיב כל תשובות שבעולם, כלומר הביא את כל ההוכחות השכליות ההגיוניות, אך חכמים לא קיבלו את דבריו.
2. התחיל לעשות להם מופתים, ניסים.  
   הוא אמר: אם הלכה כמותי יוכיח עץ החרוב הזה, והחרוב נעקר ממקומו.  
   אמרו לו: אין מביאים ראיה מן החרוב.
3. אמר להם: אם הלכה כמותי, אמת המים (תעלה המוליכה מים מן המעיין העירה) תוכיח, והחלו המים לזרום מלמטה למעלה.  
   אמרו לו חכמים: אין מביאים ראיה מאמת המים.
4. אמר להם: כתלי בית המדרש יוכיחו שהלכה כמותי והכתלים החלו ליפול. גער בהם רבי יהושע שלא יתערבו במחלוקת-החכמים והקירות נשארו לעמוד עקומים, בגלל שרבי יהושע לא הרשה להם ליפול, ורבי אליעזר ציווה עליהם להוכיח את צדקתו.
5. אמר להם: אם הלכה כמותי, מן השמיים יוכיחו את צדקתי. יצאה בת קול (מן הד) מהשמיים ואמרה: מדוע אתם מתווכחים עם רבי אליעזר, הרי הלכה כמותו בכל מקום?!

קם אחד החכמים (רבי יהושע) ואמר בתגובה לבת הקול את הפסוק "לא בשמים היא", כלומר, ההלכה אינה נקבעת בשמים, אלא ע"י החכמים שיכריעו ברוב קולות (כדאי לציין שהפסוק מופיע בדברי משה לעם ומשמעותו, ע"פ פשט הפסוק, היא שקיום המצוות אינו משימה בלתי אפשרית – "לא בשמים היא").

רבי ירמיה הוסיף ואמר שלפני מתן תורה כשהתורה הייתה עדיין שייכת למלאכים שבשמים לבת הקול מן השמים היה תפקיד וסמכות, אבל לאחר מתן תורה, כשהתורה ניתנה לישראל ונאמר בה "אחרי רבים להטות", יש להכריע את המחלוקות בהלכה עפ"י דעת הרוב.

מסופר שרבי נתן שהיה אחד החכמים שחלקו על רבי אליעזר, פגש את אליהו הנביא ושאל אותו: מה עשה הקדוש ברוך הוא וכיצד הגיב, על כך שהחכמים דחו את בת הקול מהשמיים. הקב"ה לא כעס, אלא חייך ואמר: נצחוני בני, כלומר, החכמים צדקו כשדחו את בת הקול, משום שבתורה נאמר שאין להכריע מחלוקות אלא רק עפ"י הרוב, והקב"ה שמח שהם עמדו בניסיון וקיימו את התורה שה' נתן.

הסברי המהרש"א למופתים שעשה רבי אליעזר:

* החרוב בתלמוד הוא עץ שנותן פירות רק אחרי שבעים שנים ועד אז הוא עץ סרק. כשרבי אליעזר עקר את החרוב, הוא ביקש לרמוז לחכמים שדבריהם דברי סרק, דברים בטלים.
* כשרבי אליעזר ציווה על המים שילכו לאחור, כוונתו הייתה לרמוז שהחכמים אינם מקבלים את דבריו בגלל היהירות שלהם, אינם מוכנים להודות שטעו (המים מסמלים ענווה, כי הם תמיד יורדים למקום הנמוך, הם מנמיכים את עצמם). כשרבי אליעזר אמר למים ללכת לאחור, הוא רמז לחכמים שאינם מתנהגים בענווה, אלא בגאווה.
* כשרבי אליעזר ציווה על כתלי בית המדרש ליפול ובעצם להחריב את בית המדרש, הוא ביקש לומר שאין טעם לקיום בתי מדרש שהחכמים שיושבים בהם אינם מוכנים לשנות את עמדותיהם, אפילו כשהם שומעים נימוקים משכנעים, כי מה הטעם להחלפת דעות, אם מראש אנשים לא מוכנים לזוז מדעותיהם הקודמות.

חכמים מנדים את רבי אליעזר

רבי אלעזר פסק הלכה למעשה בהתאם לשיטתו, כלומר, מאכלים שנפלו לתנור חוליות שהייתה בו נבלה של שרץ, הוא טיהר ואפילו אם מדובר בתרומות (=פירות וירקות שנותנים לכהנים ונקראים תרומה גדולה או תרומת מעשר וחובה על הכהנים לאכול אותם בטהרה, ואם התרומה נטמאה, אסור לאכול אותה וצריך לשרוף אותה). חכמים הביאו את הטהרות שרבי אליעזר טיהר ושרפו אותם באש ונאספו למניין ופסקו הלכה כדעת הרוב שהתנור של עכנאי שנטמא הוא טמא ואין לו תקנה עד שינפצו אותו.  
כמו כן הם "ברכו" אותו, כלומר קיללו אותו, נידו אותו.  
אמרו: מי ילך ויודיע לו שמנדים אותו?  
אמר רבי עקיבא: אני אלך כי אני תלמידו ואוהבו ומוטב שאני אודיע לו שהוא מנודה ולא אדם אחר שיגרום לו לצער רב יותר.  
מה עשה רבי עקיבא?  
לבש בגדים שחורים לאות אבל, ובא אל רבי אליעזר והתיישב לפניו במרחק ארבע אמות (שני מטרים בקירוב). אמר לו רבי אליעזר: עקיבא, מה יום מיומיים, הרי תמיד אתה קרוב אלי?  
אמר לו: רבי, כמדומה לי שחברים (תלמידי חכמים) בדלים ממך.  
רבי עקיבא לא יכל לשבת ליד רבי אליעזר כי אסור לשבת ליד איש מנודה, אך הוא מיתן את ההודעה.  
רבי אליעזר קיבל עליו את הנידוי ולכן קרע את בגדיו, חלץ את נעליו, ישב על הקרקע (דיני נידוי דומים לדיני אבלות). זלגו עיניו דמעות ומכיוון שהיה אדם בעל כוחות מיוחדים, מיד השפיע צערו על העולם, והעולם לקה, והתבואה של אותה שנה הייתה בכמות נמוכה בשליש מאשר בד"כ בזיתים, בחיטים, ובשעורים. יש אומרים שאפילו הבצק שהנשים באותו אזור לשו החמיץ.

אירועים שהתרחשו ביום שנידו את רבי אליעזר  
הגמרא מביאה ברייתא המוסיפה פרטים נוספים על אירועים שקרו ביום בו נידו את רבי אליעזר.  
באותו יום היה אך (כעס) גדול בעולם ובכל מקום שרבי אליעזר הביט בו, המקום נשרף.  
רבן גמליאל, שהיה הנשיא באותה תקופה, ועמד בראש החכמים שנידו את רבי אליעזר, היה באותו זמן בספינה, ונחשול עמד להטביע את הספינה. הוא אמר: כמדומה לי שהנחשול הזה הוא עונש על שנידיתי את רבי אליעזר בן הורקנוס. עמד רבן גמליאל על רגליו ואמר: ריבונו של עולם, גלוי וידוע לפניך, שלא בגלל כבודי נידיתי את רבי אליעזר, ולא לכבוד בית אבא, כלומר שושלת הנשיאות, אלא לכבודך עשיתי זאת, כדי שלא ירבו מחלוקות בישראל, שאנשים ידעו שאחרי שנפסקה ההלכה, צריך לציית לה ואסור לנהוג בניגוד להלכה ובוודאי שלא להורות לאחרים לעשות בניגוד להלכה, "נח הים מזעפו", כלומר, הקב"ה קיבל את התשובה הזו.

צריך לדעת שרבן גמליאל הנשיא ורבי אליעזר המנודה היו גיסים, מי שחיברה ביניהם הייתה אמא שלום שהייתה אשתו של רבי אליעזר ואחותו של רבן גמליאל.  
מאותו יום שבו נידה רבן גמליאל את בעלה רבי אליעזר, היא חששה מאוד שרבי אליעזר יהיה שרוי בצער ובבכי וזה יגרום בסופו של דבר למותו של רבן גמליאל אחיה שייענש על הצער שגרם לגבי אליעזר, ולכן היא לא הניחה לרבי אליעזר "ליפול על פניו" בתפילת תחנון שאומרים אותה בימי חול (לא אומרים אותה בשבתות, בראשי חודשים ובחגים). ואולם, יום אחד היא לא שמרה על רבי אליעזר והוא נפל על פניו. יש שתי דעות איך קרה הדבר:

1. אפשר שהתבלבלה ביום מסוים שהיא חשבה שזהו ראש חודש ולכן לא אומרים בו תחנון, אבל זה היה למעשה היום האחרון של החודש הקודם, ולכן יום רגיל, ורבי אליעזר נפל על פניו.
2. יש אומרים שהיא עזבה לרגע את רבי אליעזר כי היא שמעה שיש עני עומד על פתח הבית והיא יצאה אליו להביא לו לחם.

כך או כך היא מצאה שרבי אליעזר נפל על פניו, אמרה לו: קום, הרגת את אחי.  
לאחר זמן מה יצא כרוז מבית רבן בן גמליאל והודיע שהוא מת.  
אמר לה: איך ידעת?  
אמרה לו: כך מקובלני (מקובלת אני) מבית אבי אבא (כלומר, מבית הנשיא, הסבא של רבן גמליאל, שנקרא רבן גמליאל הזקן): "כל השערים ננעלים, חוץ משערי אונאה (=גרימת צער)" ולכן ידעתי שרבן גמליאל אחי עלול למות כי תפילת הבכי של רבי אליעזר תתקבל במרום ותגרום לענישתו החמורה של רבן גמליאל.

הלקח מסיפור זה, חוץ מהחומרה שבאונאת דברים, הוא גם שההלכה נקבעת על פי הכרעת רוב החכמים, ולא באמצעות מעשי ניסים או בת קול מהשמיים.